Nariadenie Komisie (ES) č. 2232/2003
z 23. decembra 2003
o otvorení colných kvót uplatniteľných na dovoz určitých spracovaných poľnohospodárskych výrobkov pôvodom zo Švajčiarska do Európskeho spoločenstva
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 3448/93 zo 6. decembra 1993, ktorým sa stanovujú obchodné dojednania uplatniteľné na určité tovary, ktoré sú výsledkom spracovania poľnohospodárskych výrobkov [1], a najmä na jeho článok 7 ods. 2,
so zreteľom na rozhodnutie Rady 2000/239/ES z 13. marca 2000, ktoré sa týka uzatvorenia dohody vo forme výmeny listov medzi Európskym spoločenstvom na jednej strane a Švajčiarskou konfederáciou na druhej strane o druhom protokole k dohode medzi Európskym hospodárskym spoločenstvom a Švajčiarskou konfederáciou [2], a najmä na jeho článok 2,
keďže:
(1) Pre rok 2004 je potrebné otvoriť ročné kvóty pre určité spracované poľnohospodárske výrobky stanovené v uvedenej dohode vo forme výmeny listov medzi Európskym spoločenstvom na jednej strane a Švajčiarskou konfederáciou na druhej strane o druhom protokole k dohode medzi Európskym hospodárskym spoločenstvom a Švajčiarskou konfederáciou, ďalej len "dohoda".
(2) Ročná kvóta pre tovary zatriedené pod číselné znaky KN 22021000 a ex22029010, stanovené v dohode, je vyčerpaná. V súlade s dohodou by sa v dôsledku toho mala pre rok 2004 zvýšiť o 10 %.
(3) Nariadenie Komisie (EHS) č. 2454/93 z 2. júla 1993 o zavedení opatrení na vykonávanie nariadenia Rady (EHS) č. 2913/92 ustanovujúceho Colný kódex spoločenstva [3] stanovuje pravidlá pre správu colných kvót. Je potrebné ustanoviť, že colné kvóty otvorené týmto nariadením sa majú spravovať v súlade s týmito pravidlami.
(4) Opatrenia ustanovené v tomto nariadení sú v súlade so stanoviskom Riadiaceho výboru pre horizontálne otázky týkajúce sa obchodovania so spracovanými poľnohospodárskymi výrobkami nevymenovanými v prílohe I k Zmluve,
PRIJALA TOTO NARIADENIE:
Článok 1
Colné kvóty spoločenstva pre dovoz spracovaných poľnohospodárskych výrobkov pôvodom zo Švajčiarska vymenované v prílohe sa od 1. januára do 31. decembra 2004 otvárajú s oslobodením od cla.
Na dovozy tovarov vymenovaných v tabuľke 2 prílohy, ktoré presahujú kvótu oslobodenú od cla, sa uplatňuje clo 9,1 %.
Článok 2
Colné kvóty spoločenstva uvedené v článku 1 spravuje Komisia v súlade s ustanoveniami článkov 308a, 308b a 308c nariadenia (EHS) č. 2454/93.
Článok 3
Toto nariadenie nadobúda účinnosť tretí deň nasledujúci po jeho uverejnení v Úradnom vestníku Európskej únie.
Toto nariadenie sa uplatňuje s účinnosťou od 1. januára 2004.
Toto nariadenie je záväzné vo svojej celistvosti a je priamo uplatniteľné vo všetkých členských štátoch.
V Bruseli 23. decembra 2003